
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul suplimentar asupra propunerii legislative pentru modificarea şi completarea art.15, alin.(1) din Legea nr.346/2004 privind stimularea înfiinţării şi dezvoltării întreprinderilor mici şi mijlocii, transmisă cu adresa nr.P.l.x. 280 din 5 mai 2008.


În raport cu obiectul şi conţinutul său, propunerea legislativă face parte din categoria legilor ordinare.


Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

PREŞEDINTE,

Iulian Iancu

R A P O R T  S U P L I M E N T A R
asupra propunerii legislative pentru modificarea şi completarea art.15, alin.(1) din Legea nr.346/2004 privind stimularea înfiinţării şi dezvoltării întreprinderilor mici şi mijlocii


În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată, spre dezbatere în fond, cu propunerea legislativă pentru modificarea şi completarea art.15, alin.(1) din Legea nr.346/2004 privind stimularea înfiinţării şi dezvoltării întreprinderilor mici şi mijlocii, trimisă cu adresa nr.P.l.x 280 din 5 mai 2008 şi înregistrată sub nr.23/248 din 6 mai 2008.

Consiliul Legislativ, prin avizul nr.1589 din 20 noiembrie 2007, a avizat favorabil propunerea legislativă cu unele propuneri şi observaţii.

Guvernul, prin punctul său de vedere transmis cu adresa nr.3435 din 20.12.2007, nu susţine adoptarea acestei iniţiative legislative.



Senatul, în calitate de primă Cameră sesizată, a respins iniţiativa legislativă în şedinţa din 21 aprilie 2008.



Comisia juridică, de disciplină şi imunităţi, cu adresa nr.P.l.x 280 din 17 iunie 2008, a avizat favorabil iniţiativa legislativă.



Propunerea legislativă are ca obiect de reglementare completarea art.15 alin.(1) din Legea nr.346/2004 privind stimularea înfiinţării şi dezvoltării întreprinderilor mici şi mijlocii, în sensul includerii staţiilor de cale ferată şi a haltelor ce urmează să intre în conservare în sfera activelor disponibile care vor fi concesionate, închiriate sau vândute către IMM-uri.



În conformitate cu prevederile art.61 din Regulamentul Camerei Deputaţilor, republicat, membrii comisiei au examinat propunerea legislativă în şedinţa din 10 septembrie 2008.



La lucrările comisiei a participat, în calitate de invitat, din partea Ministerului pentru IMM, Comerţ, Turism şi Profesii Liberale, domnul Csaka Jozsef – director general.



În urma dezbaterilor şi a punctelor de vedere exprimate s-a constatat că:



- prin Legea nr.346/2004 se instituie, la art.12 şi 13, o facilitate pentru IMM-uri, respectiv accesul prioritar al acestora la închirierea, concesionarea sau leasingul activelor disponibile ale regiilor autonome, societăţilor/companiilor naţionale şi societăţilor comerciale cu capital majoritar de stat;



- la art.15 al aceleiaşi legi se prevede că nu fac parte din activele la care IMM-urile au acces prioritar mijloace fixe şi activele corporale ale patrimoniului aparţinând aeroporturilor, staţiilor de cale ferată, porturilor şi Companiei Naţionale de Autostrăzi şi Drumuri Naţionale din România;


- mijloacele fixe şi activele cuprinse la art.15 aparţin unui domeniu strategic de interes naţional, respectiv domeniul transporturilor şi nu pot fi apreciate urmările care ar putea avea loc datorită înstrăinării lor din sistem.


La dezbatere au fost prezenţi 22 de deputaţi din totalul de 23 membri ai Comisiei pentru industrii şi servicii.

* *

*



În şedinţa din data de 15 octombrie 2008, Plenul Camerei Deputaţilor a hotărât retrimiterea propunerii legislative la comisia sesizată în fond deoarece nu a întrunit majoritatea calificată pentru respingere.



Reexaminarea propunerii legislative a avut loc în şedinţa comisiei din data de 26 februarie 2009.



La lucrările comisiei a participat, în calitate de invitat, din partea Ministerului IMM – urilor, Comerţului şi Mediului de Afaceri: domnul Gheorghe Marin – secretar de stat.



La lucrări au fost prezenţi 26 deputaţi din totalul de 28 deputaţi membri ai comisiei.



În urma dezbaterilor, membrii comisiei au hotărât, în unanimitate, să menţină punctul de vedere transmis cu Raportul nr.23/248/15.09.2008, respectiv respingerea proiectului de lege.


În raport de obiectul şi conţinutul său, proiectul de lege face parte din categoria legilor ordinare.


În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

               PREŞEDINTE,                                            SECRETAR,
                    Iulian Iancu                                              Mircea Marin
Consilieri parlamentari,

Viorela Gondoş

Isabela Robe

